ওই মামলায় পুলিশ ৫ শতাধিক লোককে আসামি করেছে। গত দুদিনে উপজেলার বিভিন্ন এলাকা থেকে ২০ জনকে গ্রেফতার করা হয়েছে।  কওমি মাদ্রাসার প্রতিষ্ঠাতা ও প্রধান মৌলভী ওমর ফারুক জানান, মিছিলে বাধা দেয়ার ঘটনায় মাদ্রাসার কেউ পুলিশের উপর হামলা করেনি। উল্টো পুলিশই ছাত্র-শিক্ষকদের মারধর করেছে। ঘটনার পরপরই আওয়ামী লীগ কর্মীরা তাদের মাদ্রাসা ভাঙচুর করেছে। থানায় মাদ্রাসা শিক্ষক-ছাত্রদের বিরুদ্ধে মামলা করা হয়েছে এবং  ঢালাওভাবে গ্রেফতার করা হচ্ছে। ছাত্র-শিক্ষকদের বাড়িতে এমনকি আত্মীয়-স্বজনদের বাড়িতেও হানা দিচ্ছে পুলিশ। এ অবস্থায় গ্রেফতার আতঙ্কে ছাত্র ও শিক্ষক কেউই মাদ্রাসায় যেতে পারছেন না।  জেলা ইসলামী আন্দোলনের সাধারণ সম্পাদক মেজবাহ আহমেদ মুকুল জানান, চরমোনাই পীর সাহেবের নেতৃত্বে ইসলামী আন্দোলন কখনোই উচ্ছৃঙ্খল কর্মকাণ্ডে জড়িত নয়। মিছিল থেকে পুলিশের উপর হামলার ঘটনার তীব্র নিন্দা জানিয়ে তিনি বলেন, ৫ শতাধিক মানুষকে আসামি করে মামলা দেয়া বা ঢালাওভাবে গ্রেফতার সমর্থনযোগ্য নয়। তিনি নিরপেক্ষ তদন্তের মাধ্যমে প্রকৃত ঘটনা  উদঘাটনের দাবি জানান।  মামলার তদন্তকারী কর্মকর্তা আমতলী থানার এসআই মো. জিয়াউল হক জানান, মামলার তদন্ত চলছে। ইতিমধ্যে ২০ জনকে গ্রেফতার করে জেলহাজতে পাঠানো হয়েছে। তবে বাড়িতে গিয়ে হানা ও ঢালাওভাবে গ্রেফতারের অভিযোগ অস্বীকার করেছেন তিনি।  (শীর্ষ নিউজ ডটকম/প্রতিনিধি/সাখা/আরআর/১৬.০৭ ঘ.)